ཞེས་བསྟོད་ཚིག་མེ་ཏོག་ཕྲེང་བས་སྔོན་དུ་བསུས་ཏེ།འདིར་ད་ལན་ལི་ཤུའི་མཐོ་སློབ་དང་འབྲེལ་བའི་སྐོར་ཅུང་ཞིག་ཞུ་ན།༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་གསུམ་པ་ཞིང་གཤེགས་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་།གསང་གསུམ་བོན་གྱི་མཛོད་འཛིན་༧སྐྱབས་རྗེ་ཡོངས་འཛིན་སྨྲ་བའི་དབང་པོ་བསྟན་འཛིན་རྣམ་དག་རིན་པོ་ཆེ་རྣམ་གཉིས་ཀྱིས་སྤྱིར་སྐྱེ་འགྲོ་ཡོངས་དང་སྒོས་སུ་རང་རེའི་བསྟན་དང་བསྟན་འཛིན་གཤེན་པོ་རྣམས་ལ་དུས་དང་རྣམ་པ་ཀུན་ཏུ་ཐུགས་བརྩེ་བ་ཆེན་པོའི་མཐུ་དཔུང་སྡོང་གྲོགས་དང་བཀའ་སློབ་ལམ་སྟོན་གནང་བའི་བསོད་སྐལ་ལ་བརྟེན་ནས།༧སྨན་རིའི་དགེ་བཤེས་བསྟན་འཛིན་དབང་རྒྱལ་རིན་པོ་ཆེ་མཆོག་གི་སྔོན་བསགས་རྣམ་དཀར་གྱི་མཐུས།ཞི་བདེའི་དགེ་རྩ་འདི་ལྟ་བུ་ལ་དུས་དང་རྣམ་པ་ཀུན་ཏུ་གཏོང་ཕོད་ཅན་གྱི་བསྟན་པའི་སྦྱིན་བདག་ཆེན་མོ་རྒྱལ་སྤྱི་ལིག་མིན་རྐྱའི་བོན་ཚོགས་དང་།དེ་བཞིན་གཡུང་དྲུང་བོན་ལ་དད་དམ་གཡོ་བ་མེད་པ་དང་།ཟོལ་མེད་ལྷག་བསམ་ཅན་གྱི་ཁོང་གི་རྒྱལ་སྤྱིའི་སློབ་མ་རྣམས་ཀྱིས་རོགས་འདེགས་ལ་བརྟེན་ནས་ལི་ཤུའི་མཐོ་སློབ་དེ་ཉིད་ཕྱི་ལོ་༢༠༠༩ལོར་རྒྱ་གར་བྱང་ཕྱོགས་ཀྱི་མངའ་སྡེ་དྷེ་ར་དྷུན་དུ་ཕྱག་བཏབ་གནང་ཞིང་།ལི་ཤུའི་མཐོ་སློབ་ཀྱི་ཡུལ་ཁྲིམས་དང་བསྟུན་པའི་ཐོག་མའི་ས་ཆ་ཉོ་སྒྲུབ་ནས་བར་གྱི་བཞེངས་བསྐྲུན།མཐའ་མའི་འཛིན་སྐྱོང་གི་གནད་ཆའི་ལས་ཀ་གང་མང་ཞིག་ལ།༧སྨན་རིའི་དགེ་བཤེས་ཁུ་ནུ་བ་མཐུ་སྟོབས་རྒྱལ་མཚན་ལགས་ནས་དུས་རྣམ་ཀུན་ཏུ་རྒྱབ་སྐྱོར་ཚད་མེད་གནང་སྟེ།དེའང་མཐོ་སློབ་འདི་ཉིད་གནས་ཡུལ་རྒྱལ་ཁབ་དང་འབྲེལ་བའི་གཞུང་འབྲེལ་ཡིག་ཆ་ཁག་བཟོ་བསྐྲུན་མཐུན་སྦྱོར་དང་།ས་གནས་མི་མང་ལ་གོ་བརྡའི་འབྲེལ་མཐུད་སོགས།གང་ལྟར་མཐོ་སློབ་འདི་ཉིད་ཀྱི་ཕྱི་ནང་གསང་གསུམ་གྱི་ཕྱག་ལས་ཐད་ལ་རོགས་འདེགས་དང་བསྟན་པའི་ཞབས་ཕྱི་བསྒྲུབས་དང་སྒྲུབ་མུས་སུ་མཆིས།